D'Daniela und ich send höt bi Ziite ufgschande und hend oises Züüg no fertig packt. Zuesätzlich hemmer au no 2 Päckli met Sache wo mer nömme bruchet gmacht, und hend die welle uf d'Poscht bringe. D'Marianne het denne abotte ois zfahre, was mer au dankend agno hend, da die Päckli doch relativ schwer gsi send. Si esch denne wie emmer wie en Raudi gfahre, und esch bem iiparkiere natürlich promt ines anders Auto ine gfahre. Si het sich aber gar nüüt lo amerke und het au kes Zetteli henderlo oder so. Ich han ehre denne gseit si müesi ned uf ois warte, mer göched metem Bus. Das hemmer de au gmacht, und hend unterwägs no paar Sache poschtet wo mer bruucht hend. Denne semmer au weder zrug, hend alles parat gmacht und uf di 3 es Taxi bstellt wo ois an Flughafe bringt. Öpe uf di viertel ab 2 esch denne d'Marianne cho und het gseit si und d'Bri göched schnell öpis z'Esse go hole, si seige aber i 10 Minute weder ume, also früeh gnueg zum mer no Tschüss z'säge. Naja, es esch denne 3 gsi, s'Taxi esch cho und desi 2 send ned ume gsi. Grad womer hend welle abfahre sends de cho, de hemmer enand no schnell uf de Schtross Tschüss gseit und denne semmer ab an Flughafe. Am halbi 7ni am Obig semmer denne abgfloge nach Honolulu. Unterwägs hemmer de Felm "Horton hears a who" (oder so ähnlich) gluegt, esch mega herzig gsi. Am halbi 10ni semmer de in Hawaii glandet und hend es Taxi is Hostel gno. Natürli esch aber s'Hostel ned buechet gsi, glöcklicherwiis hend aber no es Zemmer frei gha. Nachdem mer denne i de Zimmer anere Schabe begägnet send hemmers de nömme so cool gfunde. Da mer aber nach 2 Nächt s'Zimmer eh weder hend müesse wächsle, hemmer ois denne met dere Schabe abgfunde und send iigschlofe :-)